
Sülysáp Város Önkormányzata Képviselő-testületének

2017. február 23-án tartandó munkaterv szerinti ülésére

5. napirendhez

Tárgy: Beszámoló a Sülysáp Város Önkormányzata által 2016. évben nyújtott szociális ellátásokról
Tisztelt Képviselő-testület!

A Polgármesteri Hivatal elkészítette a szociális igazgatásról és szociális ellátásokról szóló 1993. évi III. törvény, valamint a helyi szociális ellátásokról szóló 3/2015. (II. 20.) önkormányzati rendelet alapján 2016. évben nyújtott szociális ellátásokról szóló beszámolóját.

Kérem a beszámoló szíves megtárgyalását és elfogadását.

…/2017. (II. 23.) ÖKT határozati javaslat

Sülysáp Város Önkormányzatának Képviselő-testülete a Sülysápi Polgármesteri Hivatalnak a 2016. évben nyújtott szociális ellátásokról szóló beszámolóját elfogadja.

Határidő: azonnal

Felelős: jegyző

Sülysáp, 2017. február 15.

dr. Tóth Krisztina s.k.


jegyző

BESZÁMOLÓ

a Sülysáp Város Önkormányzata által 

2016. évben nyújtott szociális ellátásokról

A szociális ellátásokról szóló 1993. évi III. törvény módosításának következtében Sülysáp Város Önkormányzatának Képviselő-testülete elfogadta a 3/2015. (II. 20.) önkormányzati rendeletét a helyi szociális ellátásokról.

Ezáltal kivezetésre került a szociális ellátó rendszerből az önkormányzati segély, mely a korábbi átmeneti szociális segélyt és a temetési segélyt tartalmazta, valamint a méltányossági közgyógyellátás és a lakásfenntartási támogatás szűnt meg a fenti nappal. 
Új helyi ellátási formaként a települési támogatás - rendszeres támogatásként a települési lakásfenntartási támogatás, települési létfenntartási támogatás, eseti támogatásként a települési krízistámogatás, települési temetési kölcsön ​- került bevezetésre. 

I. SZOCIÁLIS ELLÁTÁSOK

RENDSZERES SZOCIÁLIS ELLÁTÁSOK

Települési lakásfenntartási támogatás

A települési lakásfenntartási támogatást havi rendszerességgel, 12 hónapra állapítjuk meg, elsősorban természetbeni ellátásként közvetlenül a szolgáltatónak utalva. A megállapított összeg a kérelmező háztartása által igénybevett közüzemi szolgáltatások díjainak kiegyenlítését támogatja.

Így 2016. évben 238 fő részesült települési lakásfenntartási támogatásban összesen 11.417.500,- Ft összegben (átlagosan 924.393,- Ft); ebből a pénzbeli támogatás 324.785,- Ft (8 fő), a természetbeni támogatás (szolgáltatóknak utalással) 11.092.715,- Ft (230 fő) volt.

A közüzemi szolgáltatók felé védendő fogyasztói státuszt - a különféle szociális ellátásokban részesülő fogyasztók kb. 10-15%-ának igazoltunk. Az előző évekhez képest folyamatosan nő a kiadott igazolások száma. Ennek oka, hogy több más előny között csak a védendő fogyasztók tudják igénybe venni a részletfizetést, vagy az előrefizető mérőórák felszerelését, ami kevésbé kényelmes, de elejét veszi az eladósodásnak. 
Települési létfenntartási támogatásban 

Települési létfenntartási támogatásra jogosult az a személy, vagy család, akinek családja időszakosan, vagy tartósan létfenntartási gondokkal küzd. A támogatást havi rendszerességgel, legfeljebb 12 hónapra lehet megállapítani. Ennek összege egyedülállók esetében 5.000,- Ft/ hó, míg a családoknál kérelmezőre és családtagjaira személyenként 3.000,- Ft, de maximum 9.000,- Ft.

2016. évben 38 család részesült ebben az ellátási formában, havonta 244 ezer forint összegben. Éves szinten 2.939 ezer forint került kifizetésre, erre a célra.

A két fenti rendszeres ellátások akkor állapíthatóak meg, ha a kérelem benyújtásától számított egy éven beül készült környezettanulmány is alátámasztja, valamint a kérelmező lakóhelye és lakókörnyezete gondozott. Ezért minden beadott kérelem esetén környezettanulmány készül a lakóingatlanról, többségében az ingatlanok rendezettek és gaztalanítottak.

ESETI SZOCIÁLIS ELLÁTÁSOK

Települési krízistámogatás 

Települési krízistámogatásban (betegség, haláleset, elemi kár, válság helyzet, iskoláztatás, gyógyszer, stb.) 247 személy/család részesült, 1.494 ezer forint került erre a célra felhasználásra. 

A települési támogatások természetben is nyújthatók, ezért 2016. év elején és 2016. év végén, - a fűtési szezonban- 109 kérelmező részére tűzifa támogatás lett megállapítva, összesen 1.468 ezer forint értékben. A kérelmezők részére alkalmanként 5 mázsa tűzifa került kiszállításra.
Települési temetési kölcsön

Közeli hozzátartozó halála miatt nehéz élethelyzetbe került személy kérelmezheti, aki időszakosan létfenntartási gonddal küzd. A temetési költségek rendezésére az önkormányzat visszatérítendő kamatmentes kölcsönt biztosít. A kölcsön összege a legolcsóbb temetés költségét fedezi, melyet az önkormányzat közvetlenül a temetkezési szolgáltatónak fizet ki.

2016. évben 3 fő részére állapítottunk meg temetési kölcsönt, 300 ezer forint került kifizetésre erre az ellátásformára. 

Köztemetés

Közköltségen történő temetésre akkor kerül sor, ha a temetési költség megtérítése veszélyeztetné a család megélhetését, illetve a családjában az egy főre számított jövedelem nem haladja meg az öregségi nyugdíj összegének 150, vagy 200 %-át.

2016-ban 1 alkalommal történt köztemetés elrendelése, ami a tavalyi 3-hoz képest 66 %-os csökkenést mutat.
KÖZFOGLALKOZTATÁS

2016-ban a PMKH Nagykáta Foglalkoztatási Osztályával szorosan együttműködve 4 olyan helyi sajátosságokra épülő, speciális, ún. Startmunka programot (mezőgazdasági, közút, belvíz, illegális) tudtunk elindítani a közfoglalkoztatás keretein belül, mely 60 főnek biztosított munkát, biztos megélhetést egy éven keresztül. Ezen mintaprogramok keretében a közterületek tisztántartását, karbantartását, az illegális hulladéklerakó-helyek felszámolását, valamint a belterületi vízelvezető rendszer karbantartását végzik a 15 fős munkacsoportok.

A másik, már több éve futó program a hosszú távú közfoglalkoztatás. Jellegzetessége, hogy rövidebb periódusokra alkalmazhatunk embereket (általában 3 hónapra), viszont szintén egész évben működik. Az ebben a programban dolgozók elsősorban az önkormányzat intézményeinél jelentenek óriási segítséget, ezen kívül parkgondozással, közterületek tisztántartásával, rendezetté tételével foglalkoznak. Ebben a foglalkoztatási formában 26 fő alkalmazására nyílt lehetőség. 
2016-ban 115 fő került alkalmazásra a különböző programok révén. Volt, aki pár hónap elteltével ismét visszakerült a közfoglalkoztatásba. Az egyes foglalkoztatási szerződések időtartamainak átfedése miatt volt olyan időszak, hogy 86 fő közfoglalkoztatott dolgozott az önkormányzat intézményeiben, elsősorban a TÁVÜSZ Kft.-nél. 

Rengeteg az adminisztrációs feladat is keletkezett, mert idén 9 alkalommal (2016 márciusában 6 program, 2016 májusában 1 program, 2016 júliusában 1 program és 2016 decemberében egy újabb hosszabb távú közfoglalkoztatási program) indult közfoglalkoztatás a településen. Munkára alkalmas, munkát vállalni akaró emberek felkutatása sok nehézséggel jár. A munkához kapcsolódó adminisztrációs feladatok: közfoglalkoztatási kérelmek, közvetítő lapok kitöltése, orvosi beutalók megírása, elszámolások, utazási igazolványok érvényességének hosszabbítása, napi létszámjelentés, ellenőrzések, munkavédelmi oktatáson résztvevők és orvosi alkalmassági vizsgálatok időpontjának nyomon követése. 

II. ÁLTALÁNOS MEGÁLLAPÍTÁSOK

2016. évben a családok szociális helyzetének romlását főként a hiteltörlesztések ellehetetlenülése és a növekvő munkanélküliség alapozta meg. Tapasztalatunk szerint az állam, illetve az önkormányzat által biztosítható ellátások egyre kevésbé segítenek a rászorulókon, hiszen egyre inkább nagyságrendi különbségek merülnek fel a juttatható támogatás és a családok létfenntartásához szükséges anyagi forrás mértéke között.

Sülysápon a lakosság egy rétege folyamatosan rászoruló, mivel a családgondozók közreműködése ellenére sem képesek maguk körül olyan körülményeket teremteni, ami megalapozhatná a munkavállalásukat és egy biztonságos egzisztencia megteremtését. Ráadásul ezek az emberek jól behatárolható területein laknak a településnek, ami települési szintű szociális problémákat is felvet. 

Emellett az elmúlt évben sajnos sok, korábban még elfogadható életvitelt felmutatni tudó család is rászoruló státuszba jutott; velük kapcsolatban a támogatási lehetőségek korlátozottsága miatt inkább az várható, hogy tovább romlik a helyzetük, és csak kevesen tudnak újra talpra állni. Ezeknek a családoknak, személyeknek lehetőségként fel tudjuk ajánlani a közfoglalkoztatás keretében indult programjainkat.

Beszámolót készítette: 

Fülei Emőke gyámügyi és szociális ügyintéző 
Dóczy Erika szociális ügyintéző
Sülysáp, 2017. február 8.

dr. Tóth Krisztina s.k.


jegyző

